title: Regolament ta’ Implimentazzjoni tal-Kummissjoni (UE) Nru 1207/2013 tat- 22 ta’ Novembru 2013 li japprova emenda minuri għall-ispeċifikazzjonijiet ta’ denominazzjoni rreġistrata fir-reġistru tad-denominazzjonijiet protetti ta’ oriġini u tal-indikazzazzjonijiet ġeografiċi protetti [Fourme d’Ambert (DPO)]

text:
               28.11.2013

               MT

               Il-Ġurnal Uffiċjali tal-Unjoni Ewropea

               L 317/1

         REGOLAMENT TA’ IMPLIMENTAZZJONI TAL-KUMMISSJONI (UE) Nru 1207/2013
   tat-22 ta’ Novembru 2013
   li japprova emenda minuri għall-ispeċifikazzjonijiet ta’ denominazzjoni rreġistrata fir-reġistru tad-denominazzjonijiet protetti ta’ oriġini u tal-indikazzazzjonijiet ġeografiċi protetti [Fourme d’Ambert (DPO)]
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1151/2012 tal-Parlament Ewropew u tal-Kunsill tal-21 ta’ Novembru 2012 dwar skemi tal-kwalità għal prodotti agrikoli u oġġetti tal-ikel (1), u b’mod partikolari t-tieni subparagrafu tal-Artikolu 53(2) tiegħu,
   Billi:

               (1)

               B’mod konformi mal-ewwel subparagrafu tal-Artikolu 53(1) tar-Regolament (UE) Nru 1151/2012, il-Kummissjoni eżaminat it-talba ta’ Franza għall-approvazzjoni ta’ emenda għall-ispeċifikazzjonijiet tad-denominazzjoni ta’ oriġini protetta “Fourme d’Ambert”, irreġistrata skont ir-Regolament tal-Kummissjoni (KE) Nru 1263/96 (2).

               (2)

               L-għan tat-talba huwa li jiġu emendati l-ispeċifikazzjonijiet billi tiġi ppreċiżata l-prova tal-oriġini, il-metodu tal-ksib, it-tikkettjar, ir-rekwiżiti nazzjonali u d-dettalji tal-istrutturi inkarigati mill-kontroll tad-denominazzjoni.

               (3)

               Il-Kummissjoni eżaminat l-emenda inkwistjoni u kkonkludiet li din hija ġġustifikata. Peress li l-emenda hija minuri skont it-tifsira tat-tielet subparagrafu tal-Artikolu 53(2) tar-Regolament (UE) Nru 1151/2012, il-Kummissjoni tista’ tapprovaha mingħajr ma tirrikorri għall-proċedura stabbilita fl-Artikoli 50 sa 52 tal-imsemmi regolament,

         ADOTTAT DAN IR-REGOLAMENT:
   Artikolu 1
   L-ispeċifikazzjonijiet tad-denominazzjoni ta’ oriġini protetta “Fourme d’Ambert” huma emendati b’mod konformi mal-Anness I ta’ dan ir-regolament.
   Artikolu 2
   Id-dokument uniku kkonsolidat li jiġbor l-elementi prinċipali tal-ispeċifikazzjonijiet jinsab fl-Anness II ta’ dan ir-regolament.
   Artikolu 3
   Dan ir-regolament jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

      Dan ir-regolament jorbot fl-intier tiegħu u huwa direttament applikabbli fl-Istati Membri kollha.
      Magħmul fi Brussell, it-22 ta’ Novembru 2013.

            Għall-Kummissjoni, F'isem il-President,
         Dacian CIOLOȘ

            Membru tal-Kummissjoni

      (1)  ĠU L 343, 14.12.2012, p. 1.

      (2)  ĠU L 163, 2.7.1996, p. 19.

      ANNESS I
      Fl-ispeċifikazzjonijiet tad-denominazzjoni ta’ oriġini protetta “Fourme d’Ambert”, l-emenda li ġejja hija approvata:
      1.   Intestatura IV.2. “Deskrizzjoni tal-prodott”

                  —

                  Id-deskrizzjoni organolettika li ġejja tissupplimenta d-deskrizzjoni tal-prodott: “Il-Fourme d’Ambert għandu kompożizzjoni ratba u kremuża. Għandu riħa fina u tfuħ, togħma prodott tal-ħalib aċċentwata b’taħlita ta’ togħmiet li jirriżultaw mill-attività ta’ moffa tal-Penicillium roqueforti, b’togħma ta’ frott. Tikka mluħa u qrusa ħafifa huma aċċettati.”. Din id-deskrizzjoni hija utli għall-eżami organolettiku tal-prodott fil-qafas tal-kontroll.

                  —

                  Huwa ppreċiżat li “Il-qtugħ tal-Fourme d’Ambert huwa awtorizzat jekk dan ma jiżnaturax il-kompożizzjoni tiegħu”. Meta jitqies l-iżvilupp kostanti fil-modi ta’ konsum tal-ġobon, din id-dispożizzjoni tiffissa qafas sabiex jiġu evitati derivattivi f’termini tat-tip ta’ qtugħ.

            2.   Intestatura IV.4. “Prova tal-oriġini”

      2.1.   Subintestatura IV.4.1 “Obbligi dikjarattivi”

                  —

                  Huwa ppreċiżat li “Id-dikjarazzjoni ta’ identifikazzjoni ssir skont mudell ivvalidat mid-Direttur tal-Istituzzjoni nazzjonali tal-oriġini u tal-kwalità”. Il-kontenut u l-modalitajiet tat-trażmissjoni tad-dikjarazzjonijiet meħtieġa għall-għarfien u s-segwitu tal-prodotti huma ddettaljati, għal kull kategorija ta’ operatur ikkonċernat. Dawn l-emendi huma marbuta mar-riforma tas-sistema ta’ kontroll tad-denominazzjonijiet ta’ oriġini li ddaħħlet bil-liġi tad-digriet Nru 2006-1547 tas-7 ta’ Diċembru 2006 dwar il-valorizzazzjoni tal-prodotti agrikoli, tal-foresti jew tal-ikel u tal-prodotti tal-baħar.

            2.2.   Subintestatura IV.4.2 “Reġistri”

                  —

                  Il-lista ta’ reġistrazzjonijiet li l-operaturi għandhom iwettqu hija kkompletata sabiex jiġi ffaċilitat il-kontroll tal-kundizzjonijiet ta’ produzzjoni ddefiniti mill-ispeċifikazzjonijiet.

            2.3.   Subintestatura IV.4.3 “Kontrolli fuq il-prodott”

                  —

                  L-istadju meta jsir l-eżami organolettiku tal-prodott u l-metodu tat-teħid tal-kampjuni huma ppreċiżati. Dawn il-modalitajiet huma sussegwentement inklużi fil-pjan ta’ kontroll jew ta’ spezzjoni tad-denominazzjoni ta’ oriġini mfassal minn korp ta’ kontroll.

            3.   Intestatura IV.5 “Metodu tal-ksib”

      3.1.   Subintestatura IV.5.1 “Produzzjoni tal-ħalib”

                  —

                  Il-merħla li tipproduċi l-ħalib hija ddefinita. Din tikkonsisti fi “il-baqar tal-ħalib u l-erieħ ta’ tiġdid kollha preżenti fl-impriża agrikola”, waqt li huwa mifhum li “il-baqar tal-ħalib huma l-annimali li jkunu qegħdin jipproduċu l-ħalib u dawk xotti” waqt li “l-erieħ huma l-annimali bejn il-fażi tal-ftim sakemm iwelldu”. Din id-definizzjoni hija intiża biex tistabbilixxi b’mod ċar għal liema annimali qiegħda ssir referenza bl-użu tat-termini “merħla li tipproduċi l-ħalib”, “baqar tal-ħalib” u “erieħ” fil-kumplament tal-ispeċifikazzjonijiet, sabiex tiġi evitata kwalunkwe konfużjoni.

                  —

                  Huwa propost li tiddaħħal din id-dispożizzjoni:

                     “Sa mill-1 ta’ Jannar 2015, l-għalf maħsud mogħti lill-erieħ għandu jiġi wkoll miż-żona ġeografika. Ta’ mill-inqas xahar qabel ma jibdew jagħmlu l-ħalib, l-erieħ għandhom ikunu preżenti fuq l-impriża agrikola u l-alimentazzjoni tagħhom għandha tkun konformi mad-dispożizzjonijiet iffissati minn dawn l-ispeċifikazzjonijiet għall-alimentazzjoni tal-baqar tal-ħalib li jkunu qegħdin jipproduċu l-ħalib.”

            L-għan ta’ din il-miżura huwa li tissaħħaħ ir-rabta mal-art permezz tal-alimentazzjoni tal-merħla li tipproduċi l-ħalib (inklużi l-erieħ) u li jiġi ffaċilitat il-kontroll tal-alimentazzjoni tal-annimali (billi jiġu evitati b’mod partikolari t-trasferimenti ta’ għalf bejn baqar tal-ħalib u erieħ). Huwa ffissat terminu għall-implimentazzjoni ta’ din il-miżura. Effettivament, il-kisba tal-awtonomija fit-tagħlif tista’ teħtieġ l-implimentazzjoni ta’ azzjonijiet li jieħdu ż-żmien: bidla tal-pratiki, modifika tal-mergħat.

                  —

                  Id-dispożizzjoni li tirrigwarda l-projbizzjoni tal-kruċiferi hija ppreċiżata b’dan il-mod: “Il-konsum u d-distribuzzjoni tal-kruċiferi fil-forma ta’ għalf aħdar huma pprojbiti u dan għall-annimali kollha preżenti fl-impriża agrikola.”. L-objettiv huwa li jiġi ffaċilitat il-kontroll u li tiġi evitata kull ambigwità għal ċerti kruċiferi li jistgħu jkunu kemm għalf kif ukoll supplimenti (pereżempju l-kolza).

                  —

                  Ir-rwol tal-ħaxix bħala bażi tal-alimentazzjoni huwa affermat, ippreċiżat u msaħħaħ permezz tad-dispożizzjonijiet li ġejjin: “Bħala medja matul is-sena, il-ħaxix mikul mill-mergħa, fil-forma ta’ tiben, qabel ma jsir tiben jew mis-silo jirrappreżenta ta’ mill-inqas 50 % tar-razzjon bażiku tal-baqar tal-ħalib, espress bħala materjal niexef. Ta’ kuljum, il-ħaxix mikul mill-mergħa, fil-forma ta’ tiben, qabel ma jsir tiben jew mis-silo jirrappreżenta ta’ mill-inqas 30 % tar-razzjon bażiku tal-baqar tal-ħalib, espress bħala materjal niexef.”.

                  —

                  Id-dispożizzjoni dwar il-kwantità minima ta’ tiben imqassam lill-baqar tal-ħalib barra mill-perjodu meta jirgħu hija fformulata mill-ġdid u ssupplimentata bil-frażi “Tiben tfisser ħaxix maqtugħ u mnixxef b’persentaġġ ta’ materjal niexef ta’ aktar minn 80 %.”. Effettivament, fil-qafas tal-kontroll, irriżulta li kien neċessarju li tiġi ppreċiżata d-definizzjoni ta’ tiben.

                  —

                  Il-kundizzjonijiet għall-ħżin tal-għalf huma ppreċiżati skont kif ġej: “Sa mill-1 ta’ Jannar 2015, it-tiben li jintuża għall-alimentazzjoni tal-merħla li tipproduċi l-ħalib għandu jinħażen f’post fiss, niexef u iżolat mix-xemx. L-għalf tas-silo għandu jinħażen f’post miksi bil-konkrit jew stabilizzat.”. Dawn id-dispożizzjonijiet huma intiżi biex jippreżervaw il-kwalità tal-għalf. Id-dħul fis-seħħ iddiferit tal-ewwel dispożizzjoni għandu jippermetti lill-operaturi li jagħmlu l-investimenti meħtieġa.

                  —

                  Għal aktar preċiżjoni, huwa indikat li l-projbizzjoni tat-trobbija esklużivament fi stalel permanenti tikkonċerna l-baqar tal-ħalib. Matul il-perjodu meta jkun disponibbli l-ħaxix, sakemm ikun jippermetti t-temp, huwa impost obbligu li l-baqar tal-ħalib li jkunu qed jipproduċu l-ħalib jinħarġu jirgħu f’dawn il-kundizzjonijiet: “It-tul ta’ dan il-perjodu ma jistax ikun inqas minn 150 jum fis-sena. Il-mergħat li jitpoġġew għad-dispożizzjoni tal-baqar tal-ħalib li jkunu qed jipproduċu l-ħalib għandhom ikunu ta’ mill-inqas 3 000 metru kwadrat għal kull baqra bħala medja matul il-perjodu tar-ragħa. Il-mergħat għandhom ikunu aċċessibbli għall-annimali.”. Dawn il-kundizzjonijiet huma intiżi biex jissaħħaħ is-sehem tar-ragħa fl-alimentazzjoni tal-baqar tal-ħalib.

                  —

                  Il-materja prima li tista’ tintuża fis-supplimenti mogħtija lill-baqar tal-ħalib u l-addittivi awtorizzati issa huma elenkati f’żewġ listi pożittivi distinti, għal aktar ċarezza.

            Il-lista pożittiva ta’ materja prima awtorizzata fis-supplimenti mogħtija lill-baqar tal-ħalib hija kkompletata bil-prodotti tal-ħbub tal-qamħ, il-qamħirrum umdu, il-prodotti taż-żrieragħ oleaġinużi u leguminużi, is-subprodotti taż-żrieragħ tal-leguminużi, il-prodotti sekondarji tal-manifattura tal-aċidi amminiċi mill-fermentazzjoni u l-imluħ tal-ammonju. It-termini “iż-żrieragħ proteaġinużi”, “l-espellenti kollha mingħajr żieda ta’ urea” u “il-melħ, il-minerali” huma ssostitwiti rispettivament bit-termini “iż-żrieragħ tal-leguminużi”, “is-subprodotti taż-żrieragħ jew frott oleaġinuż, mingħajr żieda ta’ urea” u “l-elementi minerali”. Huwa ppreċiżat ukoll li l-imżiewed tal-qamħirrum jistgħu jiġu kkonservati f’kundizzjonijiet nexfin jew umdi. Dawn il-materji primi ma għandhomx impatt fuq il-kwalità tal-prodott.
      L-użu tas-soder għat-trattament taċ-ċereali u s-subprodotti tagħhom huwa pprojbit għaliex din ma hijiex prattika tradizzjonali.
      Il-lista pożittiva ta’ addittivi hija ssostitwita bil-frażi “Kull addittiv intiż biex jimmodifika direttament il-kompożizzjoni tal-ħalib huwa pprojbit.” u telenka b’mod eżawrjenti l-kategoriji u l-gruppi funzjonali ta’ addittivi awtorizzati, waqt li tirrispetta t-terminoloġija regolatorja. Din l-emenda hija intiża biex tiġi evitata kull ambigwità jew interpretazzjoni matul il-kontrolli.

                  —

                  Dispożizzjoni li tipprojbixxi l-OĠM fl-alimentazzjoni tal-annimali u l-kultivazzjonijiet tal-impriża agrikola hija miżjuda, sabiex jinżamm il-karattru tradizzjonali tal-alimentazzjoni.

                  —

                  Il-modalitajiet għall-introduzzjoni ta’ annimali mixtrija minn barra l-impriża agrikola fil-merħla li tipproduċi l-ħalib huma ppreċiżati skont kif ġej: “Ta’ mill-inqas xahar qabel ma jibdew jipproduċu l-ħalib, l-erieħ u l-baqar xotti mixtrija għandhom jiġu ppreżentati fl-impriża agrikola u l-alimentazzjoni tagħhom għandha tkun skont id-dispożizzjonijiet iffissati minn dawn l-ispeċifikazzjonijiet għall-alimentazzjoni tal-baqar tal-ħalib li jkunu qed jipproduċu l-ħalib.” B’hekk, l-annimali mixtrija minn barra l-impriża agrikola jibbenefikaw minn perjodu ta’ adattament ta’ mhux inqas minn xahar qabel ma l-ħalib tagħhom jintuża għall-produzzjoni tal-Fourme d’Ambert.

            L-introduzzjoni fil-merħla ta’ baqar tal-ħalib li jkunu qed jipproduċu l-ħalib tista’ ssir f’dawn il-kundizzjonijiet: “F’merħla tal-ħalib, il-baqar tal-ħalib li jkunu qed jipproduċu l-ħalib mixtrija mingħand bdiewa li ma jirrispettawx il-kundizzjonijiet għall-produzzjoni tad-denominazzjoni ta’ oriġini ‘Fourme d’Ambert’ jirrappreżentaw massimu ta’ 10 % tal-merħla tal-baqar tal-ħalib li jkunu qed jipproduċu l-ħalib tal-impriża agrikola fis-sena relevanti, jew, fis-sena, massimu ta’ baqra tal-ħalib waħda fil-fażi li tipproduċi l-ħalib relevanti għal impriżi agrikoli li jkollhom inqas minn 10 baqar tal-ħalib fl-impriża agrikola.”

                  —

                  Huwa ppreċiżat li “Id-dikantar taċ-ċisterni f’tankijiet fissi għandu jitwettaq b’mod obbligatorju fiż-żona ġeografika tad-denominazzjoni.”, sabiex tiġi msaħħa t-traċċabilità tal-ħalib u jiġi ffaċilitat il-kontroll.

            3.2.   Subintestatura IV.5.5 “Produzzjoni fir-razzett”

                  —

                  Fil-każ tal-produzzjoni fir-razzett, is-sentenza “għandu jintuża l-ħalib ta’ mhux aktar minn żewġ ħalbiet suċċessivi, fejn l-ewwel wieħed jinżamm imkessaħ sabiex jibqa’ tajjeb” tneħħiet. Din ġiet ikkunsidrata li hija inutli meta titqies id-dispożizzjoni li tipprevedi li għal dan it-tip ta’ produzzjoni, “iż-żieda tal-kimożina għandha ssir mhux aktar tard minn 16-il siegħa wara l-eqdem ħalba.”.

            3.3.   Subintestatura IV.5.3 “Proċessar”

                  —

                  Huwa ppreċiżat li t-tniggiż isir mir-raba’ jum ‘il quddiem mill-jum taż- żieda tal-kimożina, minflok mir-raba’ jum wara ż-żieda tal-kimożina, sabiex tiġi evitata kull ambigwità matul il-kontroll u b’mod konformi mal-prattiki fis-seħħ fis-settur.

            4.   Intestatura IV.8 “Tikkettjar”

      L-obbligu li titpoġġa r-referenza “denominazzjoni ta’ oriġini kkontrollata” fuq it-tikketta tneħħa u ġie ssostitwit bl-obbligu li jitpoġġa s-simbolu tal-Unjoni Ewropea relatat mad-denominazzjoni ta’ oriġini protetta, sabiex it-tikketta tkun tinqara faċilment u tinħoloq sinerġija fil-komunikazzjoni tal-prodotti rreġistrati DPO.
      5.   Intestatura IV.9 “Rekwiżiti nazzjonali”

      B’mod konformi mar-riforma nazzjonali tas-sistema ta’ kontroll tad-denominazzjonijiet ta’ oriġini msemmija iktar ‘il fuq, ġiet miżjuda tabella li tippreżenta l-punti prinċipali li għandhom jiġu kkontrollati u l-metodu kif jiġu evalwati.

      ANNESS II

         DOKUMENT UNIKU KKONSOLIDAT

      Regolament tal-Kunsill (KE) Nru 510/2006 tal-20 ta’ Marzu 2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel (1)

         “FOURME D’AMBERT”

      Nru KE: FR-PDO-0217-010150-6.7.2012

         IĠP ( ) DPO (X)

      1.   Dénominazzjoni

      “Fourme d’Ambert”
      2.   Stat membru jew pajjiż terz

      Franza
      3.   Deskrizzjoni tal-prodott agrikolu jew tal-prodott tal-ikel

      3.1.   Tip ta’ prodott

                  Klassi 1.3.

                  Ġobon

            3.2.   Deskrizzjoni tal-prodott bid-denominazzjoni msemmija fil-punt 1

      Il-ġobon li jibbenefika mid-denominazzjoni ta’ oriġini “Fourme d’Ambert” huwa ġobon magħmul mill-ħalib tal-baqra pproċessat bil-kimożina li jiġi fil-forma ta’ ċilindru b’tul ta’ bejn 17 u 21 ċentimetru, dijametru ta’ bejn 12,5 u 14-il ċentrimetru u piż ta’ bejn 1,9 u 2,5 kilogramma, b’polpa bil-vini, mhux ippressat, mhux imsajjar, iffermentat u mmellaħ.
      Il-kontenut f’materja grassa huwa ta’ mhux inqas minn 50 gramma għal kull 100 gramma ta’ ġobon wara t-tnixxif totali, u l-kontenut tal-materjal niexef ma għandux ikun inqas minn 50 gramma għal kull 100 gramma ta’ ġobon immaturat.
      Il-ġobon jista’ jibbenefika mid-denominazzjoni ta’ oriġini “Fourme d’Ambert” biss mit-tmienja u għoxrin jum mid-data taż-żieda tal-kimożina.
      Il-“Fourme d’Ambert” huwa ġobon miksi b’qoxra fina u bil-moffa, ta’ lewn minn griż ċar sa griż li jista’ jkollu moffa bajda, safra u ħamra kif ukoll riflessjonijiet fil-blu. Il-polpa ta’ kulur abjad lewn il-krema għandha fetħiet b’vini regolari blu fl-aħdar.
      Il-“Fourme d’Ambert” għandu kompożizzjoni ratba u kremuża. Għandu riħa fina u tfuħ, togħma ta’ prodott tal-ħalib aċċentwata min taħlita ta’ togħmiet li jirriżultaw mill-attività ta’ moffa tal-Penicillium roqueforti, b’togħma ta’ frott. Tikka mluħa u qrusa ħafifa huma aċċettati.
      3.3.   Materja prima (għall-prodotti pproċessati biss)

      —
      3.4.   Għalf għall-annimali (għall-prodotti li joriġinaw mill-annimali biss)

      Matul is-sena kollha, ir-razzjon bażiku tal-baqar tal-ħalib huwa żgurat esklużivament minn għalf provenjenti miż-żona ġeografika tad-denominazzjoni. “Il-konsum u d-distribuzzjoni tal-kruċiferi fil-forma ta’ għalf aħdar huma pprojbiti u dan għall-annimali kollha preżenti fl-impriża agrikola.
      Bħala medja matul is-sena, il-ħaxix mikul mill-mergħa, fil-forma ta’ tiben, qabel ma jsir tiben jew mis-silo jirrappreżenta ta’ mill-inqas 50 % tar-razzjon bażiku tal-baqar tal-ħalib, espress bħala materjal niexef. Ta’ kuljum, il-ħaxix mikul mill-mergħa, fil-forma ta’ tiben, qabel ma jsir tiben jew mis-silo jirrappreżenta ta’ mill-inqas 30 % tar-razzjon bażiku tal-baqar tal-ħalib, espress bħala materjal niexef.
      Barra mill-perjodu meta jirgħu, il-baqar tal-ħalib jirċievu kuljum ta’ mill-inqas 3 kg tiben għal kull baqra, espress bħala materjal niexef.
      Matul il-perjodu meta jkun disponibbli l-ħaxix, sakemm ikun jippermetti t-temp, huwa impost obbligu li l-baqar tal-ħalib li jkunu qed jipproduċu l-ħalib jitħallew jirgħu. It-tul ta’ dan il-perjodu ma jistax ikun inqas minn 150 jum fis-sena.
      L-għoti ta’ supplimenti u addittivi huwa llimitat għal 1 800 kg ta’ materjal niexef għal kull baqra tal-ħalib u fis-sena, bħala medja għall-baqar tal-ħalib kollha.
      Huma awtorizzati biss bħala supplimenti u addittivi mogħtija lill-baqar tal-ħalib il-materji prima u l-addittivi ppreċiżati f’lista pożittiva.
      Huma awtorizzati biss għall-alimentazzjoni tal-annimali dawk il-ħxejjex, il-prodotti sekondarji u l-għalf supplimentari minn prodotti mhux transġeniċi.
      3.5.   Stadji speċifiċi tal-produzzjoni li għandhom iseħħu fiż-żona ġeografika delimitata

      Il-produzzjoni tal-ħalib, il-manifattura, il-maturazzjoni u l-konservazzjoni tal-ġobon ta’ 28 jum li jibdew jgħoddu mid-data taż-żieda tal-kimożina għandhom iseħħu fi ħdan iż-żona ġeografika.
      3.6.   Regoli speċifiċi applikabbli għat-tfettit, tħakkik u tgeżwir, eċċ.
      Il-qtugħ tal-“Fourme d’Ambert” huwa awtorizzat jekk dan ma jiżnaturax il-kompożizzjoni tiegħu.
      3.7.   Regoli speċifiċi dwar it-tikkettjar

      It-tikketta tal-“Fourme d’Ambert” tikkonsisti fl-isem tad-denominazzjoni miktub b’ittri b’dimensjonijiet ta’ mill-inqas żewġ terzi ta’ dawk tal-ittri l-aktar kbar li jinsabu fuq it-tikketta u s-simbolu DOP tal-Unjoni Ewropea.
      Kull kelma kwalifikattiva miżjuda direttament mal-isem tad-denominazzjoni ta’ oriġini hija pprojbita, ħlief għall-marki tal-manifattura jew tal-kummerċ partikolari.
      4.   Deskrizzjoni fil-qosor tad-delimitazzjoni taż-żona ġeografika

      Iż-żona ġeografika tal-Fourme d’Ambert testendi għat-territorju li ġej:

         Id-département ta’ Puy-de-Dôme

      Il-cantons ta’ Ambert, Ardes, Arlanc, Besse-et-Saint-Anastaise, Bourg-Lastic, Courpière, Cunlhat, Herment, Manzat, Montaigut, Olliergues, Pionsat, Pontaumur, Pontgibaud, Rochefort-Montagne, Saint-Amant-Roche-Savine, Saint-Anthème, Saint-Dier-d’Auvergne, Saint-Germain-l’Herm, Saint-Gervais-d’Auvergne, Saint-Rémy-sur-Durolle, Tauves, Thiers, La Tour-d’Auvergne u Viverols: il-communes kollha.
      Il-communes ta’ Aydat, Bansat, Blot-l’Eglise, Bongheat, Chaméane, Champagnat-le-Jeune, Chanat-la-Mouteyre, Chanonat, La Chapelle-sur-Usson, Châteldon, Châtelguyon, Clémensat, Combronde, Courgoul, Cournols, Creste, Durtol, Egliseneuve-des-Liards, Enval, Esteil, Grandeyrolles, Isserteaux, Lachaux, Lisseuil, Ludesse, Manglieu, Mauzun, Menat, Montaigut-le-Blanc, Montmorin, Néronde-sur-Dore, Neuf-Eglise, Olloix, Orcines, Orléat, Paslières, Peschadoires, Peslières, Pignols, Pouzol, Puy-Guillaume, Ris, Romagnat, Saint-Etienne-sur-Usson, Saint-Floret, Saint-Gal-sur-Sioule, Saint-Genès-Champanelle, Saint-Genès-la-Tourette, Saint-Gervazy, Saint-Jean-en-Val, Saint-Jean-Saint-Gervais, Saint-Martin-d’Ollières, Saint-Nectaire, Saint-Pardoux, Saint-Quentin-sur-Sauxillanges, Saint-Rémy-de-Blot, Saint-Sandoux, Saint-Saturnin, Saint-Vincent, Sallèdes, Saulzet-le-Froid, Saurier, Sauxillanges, Sayat, Servant, Sugères, Teilhet, Tourzel-Ronzières, Valz-sous-Châteauneuf, Vernet-la-Varenne, Le Vernet-Sainte-Marguerite, Verrières, Vodable u Volvic.

         Id-département ta’ Cantal

      Il-cantons ta’ Allanche, Condat, Murat, Saint-Flour – Nord, Saint-Flour – Sud: il-communes kollha.

         Id-département ta’ Loire

      Il-communes ta’ Chalmazel, La Chamba, La Chambonie, Jeansagnière, Lérigneux, Roche, Saint-Bonnet-le-Courreau u Sauvain.
      5.   Rabta maż-żona ġeografika

      5.1.   Speċifiċità taż-żona ġeografika

         Fatturi naturali

      Iż-żona ġeografika tal-“Fourme d’Ambert” tinsab f’żona muntanjuża u tinkludi:

                  —

                  żona kkostitwita mill-“hautes chaumes” ta’ Forez, fil-parti tal-quċċata tal-muntanji ta’ Forez, fil-konfini tad-départements ta’ Loire u ta’ Puy-de-Dôme. L-“hautes chaumes”, jikkonsistu f’meded ta’ art vasti mneżżgħin u miżrugħa fuq sisien tal-granit u ċċirkondati minn art li xxeqleb b’foresti ta’ siġar tar-raża. L-“hautes chaumes” huma misqija sew (xita annwali medja ta’ aktar minn 1 000 mm) u soġġetti għal influwenza kontinentali u oċeanika (temperaturi medji annwali ta’ inqas minn 10 °C).

                  —

                  żona kkostitwita prinċipalment minn plateaux kristallini jew volkaniċi, iċċirkondati minn widien magħluqa, li minħabba l-altitudni jew il-preżenza ta’ tlajja’ weqfin għandhom ukoll karatteristiċi tal-muntanji, meta mqabbla mal-Limagnes, ta’ altitudni baxxa u art witja, b’substrat fil-biċċa l-kbira tafli u tal-franka u klima aktar niexfa.

            L-altitudni u l-klima b’ħafna xita jagħmlu ż-żona ġeografika post tajjeb biex jikber il-ħaxix.

         Faturi umani

      Il-produzzjoni tal-“Fourme d’Ambert” ċertament tmur lura għaż-żminijiet tal-Medjuevu, kif tixhed xbiha mnaqqxa fuq ġebla ta’ kappella antika fewdali li tinsab fl-qalba tal-muntanji ta’ Forez. L-“hautes chaumes” huma l-post fejn inbnew il-jasseries (binjiet tal-injam tal-alpi li jinsabu f’altitudni superjuri għal dik tal-ħabitat permanenti, jiġifieri aktar minn 1 200 m), li huma xiehda tal-attività ta’ ragħa marbuta mal-produzzjoni antika tal-“Fourme d’Ambert”. Sa nofs l-għoxrin seklu, din kienet issir fi ħdan organizzazzjoni ekonomika u soċjali ferm partikolari. Effettivament, merħliet ta’ daqs modest kienu jittieħdu jirgħu fil-muntanji fix-xhur sħan, waqt li l-mergħat tal-villaġġ jinħasdu sabiex jiffurmaw l-għalf għall-istaġun tax-xitwa. In-nisa kienu esklużivament responsabbli biex jieħdu ħsieb l-annimali, jaħdmu l-ġobon u joqgħodu għassa mal-merħla, u kienu jgħixu għal parti mis-sena fil-muntanja waqt li l-irġiel kienu jibqgħu fil-villaġġ biex ikabbru u jaħsdu t-tiben. Matul il-proċess ta’ manifattura tiegħu, il-ġobon kien jitpoġġa biex joskula wara li jitneħħa mill-forma fuq gandotti tal-injam tar-raża (zkuk tas-siġar maqtugħin min-nofs u svujtati) li jagħtu l-forma lill-ġobon.
      Illum il-ġurnata l-bdiewa għadhom jużaw fil-biċċa l-kbira l-ħaxix għall-alimentazzjoni tal-baqar tal-ħalib. It-tekniki tal-produzzjoni evolvew wara l-iżvilupp tal-produzzjoni fl-għoxrin seklu, iżda d-drawwiet komuni għall-produtturi kollha u ċerta sengħa speċifika ġew ikkonservati. Illum il-ġurnata, il-produzzjoni tal-“Fourme d’Ambert” teħtieġ l-implimentazzjoni ta’ snajja’ speċifiċi. Il-baqta’ titqatta’ għad-daqs ta’ “ħbub tal-qamħirrum” li mbagħad jitħawdu sabiex tifforma madwarhom rita rqiqa ferm li żżommhom milli jeħlu ma’ xulxin waqt li jkunu qegħdin jieħdu l-forma. Qabel ma jitpoġġa fil-forma, jingħata l-ewwel skular fuq tapit sabiex il-baqta’ tkun tista’ tinfired minn parti tal-laktoserum mingħajr ma jitgħaffġu l-bċejjeċ żgħar. Wara li jitpoġġa fil-forma, l-iskular isir mingħajr pressa, billi jinqeleb, sabiex ikun jista’ jitneħħa l-laktoserum waqt li jinżammu t-toqob maħluqa fil-ġobon fl-istadju preċedenti. It-tidwir jikkontribwixxi għall-finalizzazzjoni tal-iskular. Meta l-ġobon ikun laħaq forma stabbli biżżejjed, jew wara perjodu ta’ mill-inqas erbat ijiem, isir it-tniggiż sabiex jinħolqu toqob minn fejn tista’ tidħol l-arja, li jippermettu lill-ossiġnu li jippenetra fil-ġobon. Il-ġestjoni tat-temperatura u tal-umdità fil-fażi tal-maturazzjoni tippermetti li tinħoloq il-qoxra waqt li jiġi kkontrollat l-iżvilupp tal-Penicillium roqueforti.
      5.2.   Speċifiċità tal-prodott

      Il-“Fourme d’Ambert” huwa ġobon tal-ħalib tal-baqra b’forma ċilindrika karatteristika, tawwali u wieqaf, b’tul ta’ bejn 17 u 21 ċentimetru u dijametru ta’ bejn 12,5 u 14-il ċentrimetru.
      Il-polpa tiegħu għandha fetħiet b’vini mqassmin regolarment, minħabba l-iżvilupp tal-Penicillium roqueforti.
      Il-kompożizzjoni tiegħu hija ratba u kremuża.
      5.3.   Rabta kawżali bejn iż-żona ġeografika u l-kwalità jew il-karatteristiċi tal-prodott (għad-DPODPO), jew kwalità speċifika, ir-reputazzjoni jew karatteristika oħra tal-prodott (għall-IĠP)

      Il-format tal-“Fourme d’Ambert” huwa marbut mal-organizzazzjoni ekonomika u soċjali li kienet stabbilixxiet ruħha storikament fiż-żona ġeografika, sabiex jittieħed vantaġġ mill-ambjent naturali favorevoli għall-ħaxix u għat-trobbija tal-ifrat.
      Dan il-format effettivament kien adattat għall-merħliet ta’ daqs żgħir u għall-ħidma tan-nisa li kienu jipproduċu l-ġobon: kien jeħtieġ ftit ħalib u jippermetti manipulazzjoni faċli. Il-forma karatteristika tal-“Fourme d’Ambert”, tawwalija u wieqfa, kienet partkolarment adattata għall-iskular fil-gandotti tal-injam tar-raża użati f’dawk iż-żminijiet.
      Il-vinitura mqassma regolarment fil-polpa tal-“Fourme d’Ambert” hija marbuta mal-għarfien implimentat matul il-produzzjoni tiegħu. Effettivament, id-daqs tal-biċċiet tal-baqta’, assoċjati mat-tħawwid, jiddetermina l-koeżjoni tal-polpa u jiffavorixxi l-ftuħ ta’ toqbiet, li huma meħtieġa għall-iżvilupp tal-Penicillium roqueforti. Dan l-iżvilupp huwa megħjun mill-implimentazzjoni tal-ewwel skular fuq tapit segwit bi skular mingħajr ippressar, permezz ta’ qlib u bl-intervent tal-ossiġnu permezz tat-tniggiż. Huwa jissoda matul il-maturazzjoni.
      Il-kompożizzjoni ratba u kremuża tal-“Fourme d’Ambert” tinkiseb b’mod partikolari bis-saħħa tan-nuqqas ta’ tfarrik u skular, tmelliħ u maturazzjoni adattati.
      Bħala l-frott ta’ ambjent, mod ta’ ħajja u tekniki tal-produzzjoni tal-ġobon partikolari, il-“Fourme d’Ambert” b’hekk huwa l-espressjoni ta’ komunità umana f’ambjent naturali semi-muntanjuż.

         Referenża għall-pubblikazzjoni tal-ispeċifikazzjonijiet

      (l-Artikolu 5(7) tar-Regolament (KE) Nru 510/2006)
      https://www.inao.gouv.fr/fichier/CDCFourmeDAmbert.pdf

         (1)  ĠU L 93, 31.3.2006, p. 12. Issostitwit bir-Regolament (UE) Nru 1151/2012 tal-Parlament Ewropew u tal-Kunsill tal- 21 ta’ Novembru 2012 dwar skemi tal-kwalità għal prodotti agrikoli u oġġetti tal-ikel. (ĠU L 343, 14.12.2012, p. 1).


title: Regolament ta' Implimentazzjoni tal-Kummissjoni (UE) 2015/80 tal- 20 ta' Jannar 2015 li jistabbilixxi l-valuri standard tal-importazzjoni għad-determinazzjoni tal-prezz ta' dħul ta' ċertu frott u ħxejjex

text:
               21.1.2015

               MT

               Il-Ġurnal Uffiċjali tal-Unjoni Ewropea

               L 14/45

         REGOLAMENT TA' IMPLIMENTAZZJONI TAL-KUMMISSJONI (UE) 2015/80
   tal-20 ta' Jannar 2015
   li jistabbilixxi l-valuri standard tal-importazzjoni għad-determinazzjoni tal-prezz ta' dħul ta' ċertu frott u ħxejjex
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas- 17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1),
   Wara li kkunsidrat ir-Regolament ta' Implimentazzjoni (UE) Nru 543/2011 tas-7 ta' Ġunju 2011 li jippreskrivi regoli dettaljati dwar l-applikazzjoni tar-Regolament tal-Kunsill (KE) Nru 1234/2007 fir-rigward tas-setturi tal-frott u l-ħxejjex u tal-frott u l-ħxejjex ipproċessati (2) u b'mod partikolari l-Artikolu 136(1) tiegħu,
   Billi:

               (1)

               Ir-Regolament ta' Implimentazzjoni (UE) Nru 543/2011 jistipula, skont ir-riżultat tan-negozjati kummerċjali multilaterali taċ-Ċiklu tal-Urugwaj, il-kriterji li bihom il-Kummissjoni tiffissal-valuri standard għall-importazzjonijiet minn pajjiżi terzi, għall-prodotti u għall-perjodi stipulati fl-Anness XVI, il-Parti A tiegħu.

               (2)

               Il-valur standard tal-importazzjoni huwa kkalkulat kull ġurnata tax-xogħol skont l-Artikolu 136(1) tar-Regolament ta' Implimentazzjoni (UE) Nru 543/2011, billi jqis id-dejta varjabbli ta' kuljum. Għalhekk dan ir-Regolament għandu jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

         ADOTTAT DAN IR-REGOLAMENT:
   Artikolu 1
   Il-valuri standard tal-importazzjoni msemmija fl-Artikolu 136 tar-Regolament ta' Implimentazzjoni (UE) Nru 543/2011 huma stipulati fl-Anness għal dan ir-Regolament.
   Artikolu 2
   Dan ir-Regolament għandu jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-20 ta' Jannar 2015.

            Għall-Kummissjoni,

            F'isem il-President,

         Jerzy PLEWA

            Direttur Ġenerali għall-Agrikoltura u l-Iżvilupp Rurali

      (1)  ĠU L 347, 20.12.2013, p. 671.

      (2)  ĠU L 157, 15.6.2011, p. 1.

      ANNESS

         Il-valuri standard tal-importazzjoni għad-determinazzjoni tal-prezz ta' dħul ta' ċertu frott u ħxejjex

                  (EUR/100 kg)

                  Kodiċi tan-NM

                  Kodiċi tal-pajjiż terz (1)

                  Valur standard tal-importazzjoni

                  0702 00 00

                  AL

                  62,0

                  EG

                  285,0

                  IL

                  160,5

                  MA

                  121,2

                  TR

                  155,0

                  ZZ

                  156,7

                  0707 00 05

                  JO

                  241,9

                  MA

                  66,8

                  TR

                  180,1

                  ZZ

                  162,9

                  0709 91 00

                  EG

                  119,3

                  ZZ

                  119,3

                  0709 93 10

                  MA

                  231,9

                  TR

                  171,0

                  ZZ

                  201,5

                  0805 10 20

                  EG

                  63,0

                  MA

                  62,6

                  TN

                  52,9

                  TR

                  64,2

                  ZA

                  97,5

                  ZZ

                  68,0

                  0805 20 10

                  IL

                  179,2

                  MA

                  84,7

                  ZZ

                  132,0

                  0805 20 30 , 0805 20 50 , 0805 20 70 , 0805 20 90

                  IL

                  126,0

                  JM

                  118,0

                  KR

                  153,2

                  MA

                  81,7

                  TR

                  121,7

                  ZZ

                  120,1

                  0805 50 10

                  TR

                  71,8

                  ZZ

                  71,8

                  0808 10 80

                  BR

                  65,4

                  CL

                  89,8

                  MK

                  24,4

                  US

                  154,2

                  ZZ

                  83,5

                  0808 30 90

                  CL

                  265,9

                  CN

                  92,1

                  US

                  138,7

                  ZZ

                  165,6

         (1)  In-nomenklatura tal-pajjiżi stabbilita bir-Regolament tal-Kummissjoni (UE) Nru 1106/2012 tas-27 ta' Novembru 2012 li jimplimenta r-Regolament (KE) Nru 471/2009 tal-Parlament Ewropew u tal-Kunsill dwar statistika Komunitarja relatata mal-kummerċ estern ma' pajjiżi li mhumiex membri, fir-rigward tal-aġġornament tan-nomenklatura tal-pajjiżi u t-territorji (ĠU L 328, 28.11.2012, p. 7). Il-kodiċi “ZZ” jirrappreżenta “ta' oriġini oħra”.